‘วรรณ’ดันกองสตรักเจอร์โน้ตรับกิมจิครบดีล
&nbsp;
10 ส.ค. 2554

โพสต์ทูเดย์ — บลจ.วรรณเล็งคลอดกองทุนสตรักเจอร์โน้ต ผลตอบแทนดีกว่าฝากธนาคาร รองรับกองทุนเกาหลีครบอายุ หวังกอดลูกค้าอยู่ต่อ
นายมนรัฐ ผดุงสิทธิ์ กรรมการผู้จัดการ บริษัทหลักทรัพย์จัดการกองทุน (บลจ.) วรรณ เปิดเผยว่า แผนการดำเนินงานในปี 2553 บริษัทมีแผนออกกองทุนที่มีนโยบายลงทุนในสัญญาซื้อขายล่วงหน้าแฝง (สตรักเจอร์โน้ต) ที่ออกโดยธนาคารพาณิชย์ ซึ่งผลตอบแทนอ้างอิงกับสินทรัพย์บางประเภทในไทย ที่สามารถให้ผลตอบแทนที่สูงกว่าการลงทุนในพันธบัตรรัฐบาลเกาหลีใต้และเงินฝากในประเทศ 
“เราพยายามหาผลิตภัณฑ์ที่จะมารองรับกองทุนเกาหลีที่ใกล้จะครบอายุ เบื้องต้นจึงคิดว่าจะออกกองทุนในรูปแบบดังกล่าว เพื่อรักษาฐานลูกค้าและให้ผลตอบแทนที่สูงกว่าเงินฝาก” นายมนรัฐ กล่าว
นอกจากนี้ มีแผนออกกองทุนอสังหาริมทรัพย์ ซึ่งอยู่ระหว่างพิจารณาเลือกสินทรัพย์ที่จะเข้าลงทุนประมาณ 2 ประเภท มูลค่าโครงการประมาณ 1,000 ล้านบาท คาดว่าภายในไตรมาส 3 ปี 2553 นี้จะสามารถนำเสนอกองทุนนี้ได้
นายมนรัฐ กล่าวว่า สำหรับแนวโน้มดอกเบี้ยมองว่าอยู่ในช่วงขาขึ้นเช่นเดียวกับที่นักวิเคราะห์มองไว้ ดังนั้นหากนักลงทุนต้องการลงทุนในระยะสั้นเพื่อรอการปรับขึ้นของอัตราดอกเบี้ยแล้ว อาจจะทำให้ได้ผลตอบแทนในระดับที่ต่ำมาก 
อย่างไรก็ตาม บริษัทจะมีการสำรวจความคิดเห็นของลูกค้าก่อนว่าต้องการลงทุนในสินทรัพย์ประเภทใด อายุเท่าไร ซึ่งการลงทุนที่ดีนักลงทุนต้องมีการลงทุนระยะยาวอายุประมาณ 2 ปีประมาณ 5% ของพอร์ต มีการลงทุนในหุ้นอีก 5% เพื่อสร้างโอกาสรับผลตอบแทนที่สูงขึ้น
นายมนรัฐ กล่าวว่า บริษัทคาดการณ์ว่ามูลค่าสินทรัพย์ภายใต้การบริหารจัดการ (AUM) ในปีนี้จะอยู่ที่ 67,000 ล้านบาท ซึ่งอยู่ในระดับใกล้เคียงกับ AUM ณ สิ้นปี 2552 เนื่องจากมีกองทุนที่จะครบกำหนดอายุมูลค่าประมาร 1,000 ล้านบาทในช่วงกลางปีนี้จำนวน 1 กองทุน 
รวมทั้งกองทุนอื่น ๆ อีก 4 กองทุน มูลค่าหลายพันล้านบาท นอกจากนั้นยังรวมไปถึงกองทุนส่วนบุคคลและกองทุนสำรองเลี้ยงชีพที่บริษัทได้หยุดการต่อสัญญาการบริหารไป รวมมูลค่าประมาณ 4,000 ล้านบาท เนื่องจากบริษัทไม่ต้องการลงไปแข่งขันด้านราคาค่าบริหารจัดการกองทุนซึ่งอยู่ในระดับต่ำ 
นอกเหนือจากการฝากเงินและลงทุนในตราสารหนี้ทั่วไป